Ο **Γεώργιος Χαλκίδης** είναι Έλληνας παλαίμαχος αθλητής της χειροσφαίρισης.

Γεννήθηκε στις 13 Μαΐου του 1977 στην Πτολεμαΐδα, όπου και ξεκίνησε την καριέρα του στο χάντμπολ στην τοπική ομάδα του Αρίωνα Πτολεμαΐδας το 1990 και συμμετείχε και στην Α1 κατηγορία κατά την περίοδο 1993-1994. Αγωνίζεται στη θέση του πίβοτ.

Συνέχισε την αθλητική του καριέρα στον Ολυμπιακό Πειραιώς για μία αγωνιστική περίοδο και έπειτα πήγε στον Πανελλήνιο όπου παρέμεινε για δέκα συνεχόμενα χρόνια. Οδήγησε την αθηναϊκή ομάδα στην κατάκτηση τριών πρωταθλημάτων στην πρώτη κατηγορία τα έτη 2000, 2003 και 2004 και τριών κυπέλλων το 2000, 2001 και το 2002.

Η επί ελληνικού εδάφους καριέρα του Γεωργίου Χαλκίδη τελειώνει με τη μεταγραφή του στην ισπανική ομάδα Teka Cantabria Santander το 2004. Το 2006 τον βρίσκει στη Γερμανία για λογαριασμό της MT Melsungen, όπου παραμένει για έναν χρόνο και συνεχίζει το 2007-2012 στην επίσης γερμανική ομάδα HSG Wetzlar. Το 2012 παίρνει μεταγραφή στην ελβετική Wacker Thun, στην οποία αγωνίστηκε μέχρι και την απόσυρσή του τον Ιούνιο του 2016 σε ηλικία 39 ετών. Με την Wacker Thun ο Χαλκίδης έγινε νταμπλούχος το έτος 2013 κατακτώντας και το πρωτάθλημα και το κύπελλο των ελβετικών διοργανώσεων,την ίδια χρονιά αγωνίζεται και στο Champions League με την Wacker Thun ενώ κατέκτησε και το διεθνές Sparkassen Cup.

Στις επιτυχίες του στο εξωτερικό συγκαταλέγονται η συμμετοχή του στο All Star Game της Ισπανίας το 2005 και η ανάδειξή του σε καλύτερο ξένο παίκτη της χρονιάς και πρώτο σκόρερ στο All Star Game.

Σε εγχώριο επίπεδο έχει αναδειχθεί καλύτερος παίκτης του ελληνικού πρωταθλήματος τη χρονιά 2001 και καλύτερο πίβοτ τις χρονιές 2001, 2002, 2003 και 2004.

Ο Γεώργιος Χαλκίδης είναι 6ος Ολυμπιονίκης με τη γαλανόλευκη στους Ο.Α της Αθήνας το 2004 και 6ος Παγκόσμιος Πρωταθλητής το 2005 στο Παγκόσμιο πρωτάθλημα της Τυνησίας. Ο Γεώργιος Χαλκίδης υπήρξε επίσης αρχηγός της Εθνικής Ομάδας με την οποία πραγματοποίησε 230 εμφανίσεις για 17 συναπτά έτη. Σημαντικότερες στιγμές με την Εθνική αποτελούν οι δύο έκτες θέσεις που κατέκτησε η γαλανόλευκη, στους Ολυμπιακούς αγώνες της Αθήνας το 2004 και στο παγκόσμιο κύπελλο στην Τυνησία το 2005.

Παράλληλα με την καριέρα του ως παίκτης ο Γεώργιος Χαλκίδης έχει κάνει και τα πρώτα του βήματα στην προπονητική τελειώνοντας τις σχολές προπονητικής στο Magglingen Swiss Sport στην Ελβετία αλλά και της καλύτερης σχολής στον κόσμο της ισπανικής σχολής προπονητών Nacional escuela de entrenadores στη Μαδρίτη και παράλληλα αναλαμβάνει την ομάδα U19 του συλλόγου που αγωνίζεται, της Wacker Thun.

Από το 2017 είναι ομοσπονδιακός προπονητής της εθνικής Ελλάδος U21 και Εθνικής ανδρών.

Από το 2019 είναι και προπονητής της ιστορικής ομάδας του Διομήδη Άργους όπου κατάκτησε την τρίτη θέση και πέρασε στον τελικό του κυπέλλου. Το 2020 κατάκτησε και με την ομάδα των Κ20 του Διομήδη το χρυσό πανελλήνιο πρωτάθλημα με αντίπαλο την ΑΕΚ.

Σε προσωπικό επίπεδο, ο Γεώργιος Χαλκίδης είναι παντρεμένος με δύο παιδιά. Προς τιμή του, το Κλειστό Γήπεδο Πτολεμαΐδας έχει πάρει το όνομά του.

Εξωτερικοί σύνδεσμοι
--------------------

 Αρχειοθετήθηκε 2021-04-16 στο Wayback Machine.

Παραπομπές
----------

1. ↑  «Wacker Thun». *Wacker Thun*. Αρχειοθετήθηκε από το πρωτότυπο στις 12 Ιουνίου 2019. Ανακτήθηκε στις 21 Μαΐου 2019.
2. ↑  A.l (29 Ιανουαρίου 2009). «Giorgos Chalkidis: ΒΙΟΓΡΑΦΙΚΟ ΤΟΥ ΓΙΩΡΓΟΥ ΧΑΛΚΙΔΗ». *Giorgos Chalkidis*. Ανακτήθηκε στις 21 Μαΐου 2019. [*νεκρός σύνδεσμος*]
3. ↑  «Πρεσβευτής του Χάντμπολ». Αρχειοθετήθηκε από το πρωτότυπο στις 1 Μαρτίου 2016.
4. ↑  «Home». *www.handball.org.gr*. Αρχειοθετήθηκε από το πρωτότυπο στις 12 Μαΐου 2019. Ανακτήθηκε στις 21 Μαΐου 2019.